Kažimír, Peter, podpredseda vlády a minister financií SR (2012-09-20):
Ďakujem veľmi pekne. Oznámim ukončenie odpovede. Pán Štefanec, ja vám veľmi pekne ďakujem za túto otázku. Pevne verím, že mi ju niekedy položíte aj priamo v nejakej relácii v priamom prenose, pretože to je skvelá otázka: „Prečo rastú bežné výdavky v tomto roku?“ No, pán poslanec, možno by ste sa mohli opýtať svojho straníckeho kolegu pána exministra a teraz poslanca Ivana Mikloša, ktorý rozpočet na rok 2012 spolu so svojimi najbližšími spolupracovníkmi pripravoval. Ale, samozrejme, ako minister financií vám rád detailne odpoviem na túto otázku. Z porovnania skutočného čerpania bežných výdavkov kapitol štátneho rozpočtu k 14. septembru tohto a minulého roku vychádza, že v tomto roku je čerpanie vyššie o 607 miliónov eur. Na to sa pýtate. Zároveň je nutné uviesť, že skutočné čerpanie v oboch rokoch je na rovnakej úrovni 64 % voči schválenému rozpočtu. Nárast bežných výdavkov je teda len odrazom a plnením schváleného rozpočtu na rok 2012 a dôvod je potrebné hľadať v samotnom schválenom rozpočte na tento rok, za ktorý ste, pán poslanec, pevne verím, aj vy hlasovali. A problém je aj v tom, že vy ste naplánovali nárast výdavkov v tomto roku 2012 oproti roku 2011 o vyše 13 %. To je napísané, vytesané zlatým písmom – rozpočet roku 2012 verzus rozpočet 2011 – nárast výdavkov o vyše 13 %. Nárast príjmov ste plánovali ešte o trošku vyšší a tiež okolo 13 %. Problém je, že príjmy máme k dnešnému dňu necelých 100 % verzus minulý rok, čiže menej v absolútnej hodnote ako minulý rok, čiže príjmy sú menšie. Výdavky máme rozpočtované napriek tomu, že nárast celkových výdavkov je plánovaných vyše 13 %, ku dnešnému dňu je to 104,4 %, čiže je to vyše 4 %, nárast je reálny o vyše 4 %. To ináč je aj odpoveď na stokrát, tisíckrát pokladanú alebo položenú otázku, ako šetríme. No, šetríme minimálne 13 verzus 4. Čiže tých 9 % z hľadiska reálneho čerpania štátneho rozpočtu. Takže ale aby sme sa vrátili. Bežné výdavky v rozpočte na rok 2012 oproti rozpočtu 2011 narástli celkom o 791 miliónov eur v rozpočte. Medzi najvýznamnejšie položky a teraz vám vlastne pripomeniem to, čo ste schválili ako bývala koalícia v parlamente, medzi najvýznamnejšie položky v rámci bežných výdavkov, ktoré rastú v rozpočte na rok 2012 oproti minulému roku sú: výdavky na obsluhu štátneho dlhu o 223 miliónov eur, krytie zmlúv vo verejnom záujme pre železničné spoločnosti o 206 miliónov eur, rezerva na zúčtovanie poistného plateného štátom o 65 miliónov eur, výdavky na regionálne školstvo o 41 miliónov eur, výdavky kapitoly ministerstva obrany o 43 miliónov eur – schválený rozpočet upozorňujem. Čiže výdavky kapitoly ministerstva obrany o 43 miliónov eur, výdavky na projekt Minerva o 10 miliónov eur, transfer Sociálnej poisťovne o 171 miliónov eur. Takže zároveň netreba zabúdať na položky, ktoré bolo potrebné v tomto roku naozaj realizovať a neboli zapracované v schválenom rozpočte. A to vám pripomeniem tiež niektoré: výdavky na nekrytú stratu zo zmluvy o výkonoch vo verejnom záujme – ministerstvo dopravy, železnice – 101 miliónov eur – zrealizované, nerozpočtované výdavky na riešenie krízovej situácie v zdravotníctve 50 miliónov eur – nerozpočtované financovanie zákonom definovaných nástrojov aktívnej politiky trhu práce 20 miliónov eur a predchádzajúce vláda takisto odsúhlasila napríklad uzatvorenie zmieru pri výstavbe cyklotrónového centra za necelých 9 miliónov eur – nerozpočtované. Budeme musieť zaplatiť. Toľkoto odpoveď pánovi Štefancovi. Skončil som.